
Forord

Denne artikkelsamlingen er et bidrag til kunstpedagogikk og kunnskapsutvikling. Tekstene skal skape dialog mellom kunstfag, estetiske læringsprosesser og pedagogisk refleksjon. I de ulike artiklene artikuleres erfaringer som utvikles gjennom arbeid i en kunstform eller gjennom estetisk tilnærming til kunnskap.

Bildet på omslaget uttrykker en sentral tanke når kunnskap utvikles i estetiske læringsprosesser: Hva om vi snur opp ned på perspektivene vi studerer verden ut fra? Hva skjer hvis vi velger å beskrive kunnskap med dimensjoner som er neglisjert eller marginalisert i dagens utdanninger? For en danser er det å snu opp ned på seg selv helt naturlig for å uttrykke mening gjennom bevegelse, og for en komponist er «omvending» et kompositorisk grep. Kunst kan bidra til lignende prosesser i skole og utdanning, noe artiklene gir eksempler på.

Barn og unge vokser opp i en verden i forandring og møter ulike kulturer i og utenfor skolen. Gjennom digitale medier er hele verden til stede både med fascinasjon og med skremmende scenarier og utfordrer til global bevissthet. I skole og utdanning forventes det at de spørsmålene som dette reiser, blir bearbeidet og utforsket med ansvarlighet og innsikt. Denne boken legger vekt på den estetiske erkjennelsen som følger av sansebasert læring som en måte å nå innsikt på. Begrepet «estetisk» knytter an til sanselig erkjennelse som kunnskapsform, og gjennom estetiske læringsprosesser skapes formuttrykk som er ladet med innsikt og mening.

Skiftende regjeringer presiserer behovet for «basiskunnskap», som særlig synes å bety en satsing på lesing, skriving og regning samt innlæring av en bestemt kunnskapskapital. Senere har begrepet basiskunnskap også inkludert sosial og kulturell kompetanse. I Læreplanverket for Kunnskapsløftet (Kunnskapsdepartementet 2006) vektlegges det skapende mennesket. I samme læreplanverk nevnes i den delen som kalles «Læringsplakaten» nettopp sosial og kulturell kompetanse. Det har imidlertid i liten grad vært forskningsmessig belyst hva kulturell kompetanse innebærer, og hvordan den kan oppnås. I særdeleshet gjelder dette hvordan ulike estetiske symbolmedier som musikk, dans, teater, litteratur, film og visuell kultur kan bidra i samfunnets dannelsesprosjekt. Forfatterne i denne boken mener det eksisterer et misforhold mellom skolens dominerende kunnskapstradisjon og et alternativt kunnskapsbegrep som finnes i kunstneriske/estetiske medier og deres fagtradisjoner.

Vår forforståelse er at estetikken har et uutforsket potensial. Det behøves forskning som formulerer hvilke kunnskaps- og vitensbegreper som finnes innenfor de estetiske symbolmediene som arbeider med dekonstruksjon og rekonstruksjon av mening og form. Kunstens dannende funksjon er ikke tilstrekkelig utforsket med et nåtidsperspektiv, og vi ser estetikkens betydning som underbelyst både fra pedagogikk og kunst. Vi ønsker å komme bort fra en instrumentell og normativ pedagogikk, men også fra en begrenset forståelse av hva som egentlig er kunst, gjennom å fokusere på ulike estetiske praksiser og deres meningspotensial. I boken bruker vi begrepet didaktikk for å betegne broen mellom fag og pedagogikk. Vi bruker begrepet kunstpedagogikk for å inkludere både fag, didaktikk og pedagogisk refleksjon knyttet til estetiske fag og ulike kunstuttrykk.

Artikkelforfatterne presenterer kunst- og kulturpedagogisk forskning gjennom avgrensede studier, og bidrar med kunnskap om estetiske praksiser og forskning på dem. Bidragsyterne er på ulike måter tilknyttet Kunstdidaktisk forum ved NTNU som ble startet høsten 2007 etter initiativ fra to av redaktørene av denne artikkelsamlingen. Hensikten med dette forumet var å samle NTNUs ulike kunstfaglige miljøer med didaktikk som et felles brennpunkt. De kunstfaglige miljøene har nettopp et pedagogisk-didaktisk element i sin utdanning som de fleste kunstnere på ulikt vis forholder seg til. Gjennom seminarer med både egne og eksterne krefter har det tidvis problematiske forholdet mellom kunst og didaktikk vært tematisert. Et gjennomgangstema har vært hvordan kunst kan kommunisere uten å bli didaktisk på en negativt overfortolkende måte. De forskerstudentene som har bidratt med tekster i denne boken er knyttet til den nasjonale forskerskolen for lærerutdanning NAFOL, og Kunstdidaktisk forum har vært første presentasjonssted for mange av artiklene.

Boken er delt inn i tre deler, og hver del innledes med en kort presentasjon. I den første delen ser vi på den voksne som kunstner eller kommende profesjonsutøver. I denne delen beskriver vi aspekter av et annerledes lærerideal innenfor kunst og kunstfag og didaktikk. Den andre delen består av artikler som beskriver estetiske tilnærminger til læringsprosesser med barn og unge. I den tredje delen belyses tematikken gjennom tre artikler som presenterer kunnskapsutvikling der estetiske tilnærminger og kunstbaserte arbeidsformer er sentrale. Den avsluttende artikkelen i boken drøfter betydningen av å skape et tredje rom for utdanning som omfatter både faglig kunnskap, opplevelse og engasjement i helhetlige læringsforløp. Her sammenfattes vitensformer i estetisk praksis som en syntese, der refleksjonen skjer i ulike uttrykksmåter og har som mål å skape nye måter å tenke på. Boken er skrevet for studenter, lærere og forskere i lærerutdanning, kunstutdanninger og ulike kombinasjoner av disse utdanningstypene.

Vi takker alle deltagere som er beskrevet gjennom studiene, som presenteres i artiklene. Takk også til forlagsredaktør Hallvard Aamlid for godt samarbeid og innsiktsfulle råd og kommentarer underveis i prosessen. Takk også til Monika S. Nyhagen for nødvendig referansekontroll i sluttfasen av arbeidet med boken. Stor takk også til Jørn-Otto Akø for nøyaktig og engasjert arbeid med korrekturene.

Trondheim, januar 2013

